普菴歌
作者：釋印肅
朝代：宋

paragraphs: 祇箇普菴純寶貝，妙慧莊嚴真暢快。
無門爲戶到人稀，萬里神光圓頂蓋。
非相身，無不在，體露堂堂聲色外。
世間夢幻曷能隨，超出世間那肯愛。
絕意識，無眼界，浄名卧疾瞿曇解。
指權就實度眾生，勿謂古賢來捏怪。
悟普菴，本無壞，空劫有窮渠自在。
四生六道豈相干，物我兼忘心唯最。
無有無，內非內，海印發光誰敢對。
森羅萬象普菴收，絕待靈明全體會。
忘能所，勿知解，瓦礫真金誰敢買。
若還不是老胡來，覿面難逢輪劫肯。
雪齊腰，求教誨，得旨忘言轉不退。
百鍊金剛無孔鎚，要斷龜毛兔角罪。
如意珠，我今解，剎剎塵塵鋪障昧。
一毫端量大千輝，爍破無明生死袋。